రమేశ్ కార్తీక్ నాయక్

**రమేశ్ కార్తీక్ నాయక్**, తెలంగాణ కు చెందిన రచయిత. ఇతను తెలుగులోనూ, ఆంగ్లంలోనూ కథలు, వచన కవిత్వం, అనువాదం వంటి విభాగాల్లో సాహిత్య సృష్టి చేశాడు. రావిశాస్త్రి కథా పురస్కారం, 2024 సంవత్సరానికిగాను కేంద్ర సాహిత్య అకాడమీ యువ పురస్కారంకు ఎంపికయ్యాడు. 

రమేశ్ కార్తిక్ నాయక్ తెలంగాణలోని నిజామాబాద్ జిల్లాకు చెందిన గోర్ బంజారా కుటుంబంలో జన్మించాడు. సునావత్ కార్తిక్ అన్న తన అసలు పేరును రమేశ్ అన్న మిత్రునిపై అభిమానంతో రమేశ్ కార్తిక్ నాయక్‌గా మార్చుకున్నాడు. ఇతనికి పదో తరగతిలోనే కవిత్వం రాయడం అలవాటైంది. గిరిజనుల జీవితాలు, మనస్తత్వాలు, కష్టసుఖాలు వస్తువులుగా కవిత్వం, కథలు రాయడం ప్రారంభించాడు. 

రమేశ్ కార్తీక్ నాయక్  ‘బల్దేర్‌ బండి’ని ఆంధ్ర విశ్వవిద్యాలయం ఎం.ఏ. పాఠాల్లో, ఆంగ్లంలో రాసిన 'లైఫ్ ఆన్ పేపర్'  కవితను కర్ణాటకలోని విజయనగర శ్రీకృష్ణదేవరాయ విశ్వవిద్యాలయం వారు తమ పోస్ట్ గ్రాడ్యుయేట్ ప్రోగ్రాంలో భాగంగా ఇంగ్లీష్- మొదటి సంవత్సరం, ఫస్ట్ సెమిస్టర్ లో పాఠ్యంశంగా పొందుపరిచారు.

## జననం - బాల్యం
రమేశ్ కార్తిక్ నాయక్ తెలంగాణ రాష్ట్రం నిజామాబాద్ జిల్లా, జక్రాన్ పల్లి మండలం వివేక్ నగర్ తండా (జక్రాన్ పల్లి తండా) లో నుణావత్ మోజిరాం, సేవంతా బాయి దంపతుల మొదటి సంతానంగా 1997లో డిసెంబరు 14న జన్మించాడు. వీరిది వ్యవసాయ ఆధారిత గోర్ బంజారా కుటుంబం. రమేశ్ కార్తిక్ నాయక్ అసలు పేరు నునావత్ కార్తిక్.

## విద్యాభ్యాసం, ఉద్యోగం
రమేశ్ కార్తీక్ ఒకటి నుంచి ఐదో తరగతి వరకు స్థానికంగా చదివాడు. ఆరు నుంచి పదో తరగతి వరకు బోధన్‌లోని ప్రైవేటు పాఠశాలలో చదివాడు. బడిలో అన్ని విద్యా సంబంధిత, విద్యేతర సాంస్కృతిక కార్యక్రమాలలో పాల్గొన్నాడు. అక్కడి ఉపాధ్యాయుల ప్రోత్సాహంతో సాహిత్యం వైపు చదవడం, రాయడం మొదలుపెట్టాడు. తల్లిదండ్రుల అభీష్టం మేరకు మేడ్చల్ ప్రభుత్వ ఐటిఐ కళాశాలలో ఎలక్ట్రానిక్స్ & ఎలక్ట్రికల్ ఇంజనీరింగ్లో డిప్లొమాలో చేరాడు. మూడేళ్ళ డిప్లొమా పూర్తి కాకుండానే డా.బి.ఆర్.అంబేద్కర్ సార్వత్రిక విశ్వవిద్యాలయం నుంచి దూరవిద్యావిధానంలో బిఏ పూర్తి చేసాడు. రమేశ్ కూకట్‌పల్లిలోని ప్రభుత్వ జూనియర్ కళాశాలలో ప్రైవేట్‌గా ఇంటర్ హెచ్‌ఈసీ గ్రూపులో పూర్తి చేసాడు. ఎంఎన్‌ఆర్ కళాశాలలో డిఎడ్ పూర్తి చేసాడు. ఇంగ్లీష్ అండ్ ఫారిన్ లాంగ్వేజెస్ యూనివర్సిటీ నుంచి స్పానిష్ భాషలో డిప్లొమా చేయాల్సి ఉండగా, ఆర్ధిక కారణాల వలన రెండో ఏడాదికి కావాల్సిన ఉత్తీర్ణత సాధించినా, కొనసాగించలేదు. ఉస్మానియా విశ్వవిద్యాలయం నుంచి ఆంగ్లంలో ఎంఏ పూర్తి చేసాడు. ప్రస్తుతం ఉస్మానియా విశ్వవిద్యాలయంలో తెలుగులో ఎంఏ చేస్తున్నాడు.
2023లో ఒక ప్రైవేట్ కళాశాలలో ఆంగ్లోపాధ్యాయుడిగా పని చేసాడు. ప్రస్తుతం దూరదర్శన్లో ఒక సాహిత్య కార్యక్రమానికి వ్యాఖ్యాతగా పని చేస్తున్నాడు.

## సాహితీ కృషి
thumb|235x235px|2021 ఆజాది కా కవి సమ్మేళన కార్యక్రమంలో కవిత్వ పఠనం చేస్తున్న రమేష్ కార్తీక్ నాయక్
కార్తిక్‌నాయక్‌ ఉపాధ్యాయుల ప్రోత్సాహంతో రాయడం మొదలు పెట్టాడు. పదో తరగతి నుంచి కవిత్వం రాయడం అలవడింది. తన మొదటి కవితా సంపుటికి 2014లో శ్రీకారం చుట్టాడు. తను చూసిన సంఘటనలు, మనుషులతోపాటు పుస్తకాలు సేకరించి చదవడం ద్వారా అనేక విషయాలు తెలుసుకొని పూర్తి చేశాడు.

గిరిజనుల జీవితాలు, మనస్తత్వాలు, సుఖదుఃఖాలను లోతుగా పరిశీలించాడు. ప్రపంచం ఎప్పటికప్పుడు మారిపోతూ కొత్త దారుల్ని వెతుకుతుంటే ‘మావాళ్లు’ ఇంకా అవే నమ్మకాల్ని గుడ్డిగా నమ్ముతూ గతంలోనే జీవిస్తున్నారని మదనపడ్డాడు. తను చూసిన బతుకుల్ని, వెతల్ని, కథల్ని కవిత్వంలో చెప్పాలనుకున్నాడు. ఆ క్రమంలో ఇతను రాసిన ‘బల్దేర్‌ బండి’ కవితా సంపుటిని 2018లో ప్రచురణ పొందింది. 2019 జనవరిలో హైదరాబాద్‌లోని రవీంద్రభారతిలో ఈ పుస్తక ఆవిష్కరణ కార్యక్రమం తెలంగాణ భాషా, సాంస్కృతిక శాఖ ఆధ్వర్యంలో నిర్వహించబడింది.

రమేశ్‌ కార్తిక్‌ నాయక్‌ రాసిన మొదటి పుస్తకానికే అనేక ప్రశంసలు అందాయి. కేంద్ర సాహిత్య అకాడమీ ఆధ్వర్యంలో నిర్వహించిన గిరిజన విద్యా సదస్సులో సన్మానం పొందారు. ఖమ్మంలో నవ స్వరాంజలి సంస్థ ఆధ్వర్యంలో సన్మానించారు. బల్దేర్‌ బండిలోని జారేర్‌ బాటి(జొన్నరొట్టెలు) అనే కవితను ఖమ్మం ప్రభుత్వ డిగ్రీ కళాశాల వారు తెలుగు సాహిత్యంలో ఒక పాఠంగా పొందుపరిచారు.

రమేశ్ కవితలు ఆంగ్లం, హిందీ, కన్నడ, మలయాళం, బాంగ్లా భాషల్లోకి అనువాదమయ్యాయి. ఢావ్లో కథాసంకలనంలోని పురుడు కథ ఆంగ్లంలోకి అనువాదమయి, ఎక్స్‌చేంజెస్ సాహిత్యానువాద జర్నల్‌లో ప్రచురితమైంది.

## ప్రచురించిన పుస్తకాలు
*బల్దేర్ బండి (వచన కవితా సంపుటి) - 2018
* ‘ఢావ్లో’ కథల సంపుటి, గోర్ బంజారా కతలు - 2021
*కేసులా, తొలి గోర్ బంజారా కథలు( సహసంపాదకీయం ఆచార్య సూర్యాధనంజయ్ తో కలిసి) 2022.
*'చక్మక్'(Chakmak) - ఇంగ్లిష్ కవిత్వ సంపుటి - ఆగస్టు 2023

## పొందిన అవార్డులు
thumb|స్వతంత్ర భారత వజ్రోత్సవాల సందర్భంగా 2021, ఏప్రిల్ 3న హైదరాబాదులోని రవీంద్రభారతిలో జరిగిన ఆజాది కా కవి సమ్మేళన కార్యక్రమంలో తెలంగాణ ప్రభుత్వ భాషా సాంస్కృతిక శాఖ సంచాలకుడు డా. మామిడి హరికృష్ణ చేత సత్కారం అందుకుంటున్న రమేష్ కార్తీక్ నాయక్
* యువ పురస్కార్-కేంద్ర సాహిత్య అకాడమీ (2024)
* కలహంస పురస్కారం - 2017 
* తెలంగాణ రాష్ట్ర స్థాయి సాహితీ పురస్కారం ( బోధన్)  - 2018
* మువ్వా రంగయ్య ఫౌండేషన్ వారి నవస్వరాంజలి - 2019
* చిలకమర్తి లక్ష్మీనరసింహం సాహితీ పురస్కారం - 2019
* బీ. ఎస్. రాములు ప్రతిభా పురస్కారం - 2020
* బంజారా యూత్ ఐకాన్ అవార్డ్ - 2021 - 2021
* రావిశాస్త్రి కథా పురస్కారం -2023

## పాల్గొన్న సాహిత్య సభలు
రమేశ్ అనేక సాహితీ కార్యక్రమాల్లో కవితా పఠనం చేస్తూ, లేదా వక్తగా పాల్గొన్నాడు. ఇందులో ముఖ్యమైనవి:
# హైదరబాద్ లిటరరీ ఫెస్టివల్
# ఆఖర్ దక్షిణ్  
# బెంగుళూరు పోయెట్రీ ఫెస్టివల్

## మూలాలు

## ఇతర లింకులు
* నవ తెలంగాణ దినపత్రికలో ప్రచురితమైన కథనం
*  నమస్తే తెలంగాణ దినపత్రికలో వచ్చిన కథనం
* డైలీ హంట్ వెబ్ పత్రికలో వచ్చిన కథనం
* ఇండియన్ ఎక్స్ప్రెస్ దినపత్రికలో ప్రచురితమైన కథనం
* https://epaper.telanganatoday.com/Home/ShareArticle?OrgId=999573aa&imageview=0
*  మన తెలంగాణ పత్రికలోని కథనం 
* ఏషియన్ న్యూస్ వెబ్ పత్రికలో వచ్చిన కథనం
*బీబీసీ కథనం
వర్గం:1997 జననాలు
వర్గం:నిజామాబాదు జిల్లా కవులు
వర్గం:తెలుగు కవులు